Diari Oficial de la Generalitat Valenciana


Sumari del DOGV 6153, del 26-11-2009 (2009/13508)

RESOLUCIÓ de 30 de setembre de 2009, de la Direcció General de Recursos Humans, per la qual convoca un concurs de trasllats per a cobrir places d'odontòleg d'equip d'Atenció Primària d'institucions sanitàries dependents de l'Agència Valenciana de Salut.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6153

Data del DOGV
:   26-11-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/13322


Data del document
:   30-09-2009

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 30 de setembre de 2009, de la Direcció General de Recursos Humans, per la qual convoca un concurs de trasllats per a cobrir places d'odontòleg d'equip d'Atenció Primària d'institucions sanitàries dependents de l'Agència Valenciana de Salut. [2009/13916]
A l'empara del que disposa el Decret 7/2003, de 28 de gener, del Consell de la Generalitat, pel qual aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana.
Fent ús de la competència delegada per l'article 1.3.3 de la Resolució de 19 de febrer de 2009, del director gerent de l'Agència Valenciana de Salut, per la qual es publica la delegació de competències en matèria de gestió de personal de l'Agència Valenciana de Salut, resolc\_
Convocar un concurs de trasllats per a cobrir places d'odontòleg d'equip d'Atenció Primària d'institucions sanitàries dependents de l'Agència Valenciana de Salut, d'acord amb les bases següents.
1. Normes generals
Es convoquen per a proveir-les per un concurs de trasllats les places vacants d'odontòleg d'equip d'Atenció Primària d'institucions sanitàries dependents de l'Agència Valenciana de Salut que s'especifiquen en l'annex I. Es poden sol·licitar, per orde de preferència, totes les places que resulten d'interés per als concursants.
El concurs es regix per estes bases i pel que disposa el Decret 7/2003, de 28 de gener, del Consell de la Generalitat, que aprova el Reglament de Selecció i Provisió de Places de Personal Estatutari al Servici d'Institucions Sanitàries de la Generalitat Valenciana.
El barem de mèrits que figura en l'annex II s'aplica d'acord amb l'Orde de 12 de febrer de 2007, del conseller de Sanitat, per la qual aprova el barem de mèrits que s'aplica en els concursos de trasllats per a la provisió de places de personal estatutari al servici d'institucions sanitàries de la Generalitat.
2. Participants
Pot participar en este concurs de trasllats el personal estatutari fix amb nomenament en propietat en la categoria en què es concursa, siga quin siga el servici de salut de què depenga.
Requisits per a ser admés en el concurs:
a) El personal en actiu o amb reserva de plaça ha d'haver pres possessió de la plaça actual o de la que té reservada almenys un any abans de la data en què acabe el termini de presentació de les sol·licituds per a participar en este concurs.
b) El personal que estiga en una situació diferent de la d'actiu i sense reserva de plaça ha de tindre els requisits necessaris per al reingrés al servici actiu l'últim dia del termini de presentació de les sol·licituds.
Els concursants que hagen obtingut el reingrés a una plaça amb caràcter provisional estan obligats a participar en este concurs de trasllats.
Els requisits exigits per a participar en este concurs s'han de mantindre al llarg de tot el procés, és a dir, fins al moment de la presa de possessió en la plaça de nova adjudicació.
3. Sol·licituds
Cada concursant ha d'omplir la sol·licitud, necessàriament segons el model publicat com a annex III. També han d'omplir el full de petició de plaça, segons el model publicat com a annex IV, en el qual s'indiquen per orde de preferència les destinacions que se sol·liciten. I també s'ha d'aportar l'autobarem, d'acord amb l'annex V.
Les sol·licituds, adreçades al director general de Recursos Humans i ben omplides, es poden presentar en les unitats de registre de les dependències administratives següents:
03232 Alacant: c/ de Girona, núm. 26.
03628 Alcoi: plaça d'Espanya, núm. 2.
12414 Castelló de la Plana: c/ Hort dels Corders, núm. 12.
46002 València: Gran Via de Ferran el Catòlic, núm. 74.
O per mitjà de qualsevol de les formes previstes en la Llei de Règim Jurídic de les Administracions Públiques i del Procediment Administratiu Comú. S'advertix que el segell del registre ha de figurar tant en la instància com en el full de petició de places, i n'ha de quedar l'original en poder de l'administració i una còpia en poder de la persona interessada com a justificant.
El termini de presentació de les sol·licituds és d'un mes comptador a partir de l'endemà de la publicació d'esta convocatòria en el Diari Oficial de la Comunitat Valenciana. Si l'últim dia del termini és inhàbil, s'entén prorrogat al primer dia hàbil següent.
Durant el termini de presentació de les sol·licituds, els concursants poden retirar-les o modificar-les per mitjà d'una nova instància, que anul·la totalment les anteriors.
Una vegada acabat el termini de presentació de les sol·licituds, i fins a la finalització del termini per a formular reclamacions contra la resolució provisional del concurs, els concursants poden desistir de la sol·licitud. Per a això, han de presentar el desistiment davant del director general de Recursos Humans en els mateixos llocs que la sol·licitud inicial. Els concursants en situació de reingrés provisional que desistisquen de la participació en el concurs de trasllats seran declarats d'ofici en la situació d'excedència voluntària.
La consignació de dades falses o inexactes en la instància, o en la documentació aportada pels aspirants, comporta l'exclusió del concurs i la nul·litat de la plaça adjudicada, si és el cas, sense perjuí de les mesures legals que corresponguen.
L'adreça que figura en la instància es considera l'única vàlida per a notificacions. Són responsabilitat exclusiva del concursant tant les errades en consignar-la com comunicar a esta Direcció General de Recursos Humans qualsevol canvi del domicili.
4. Documentació
Juntament amb la sol·licitud, tots els concursants han d'aportar una fotocòpia compulsada dels documents següents:
a) El Document Nacional d'Identitat.
b) El nomenament de personal fix en la categoria a què concursen.
c) Qualsevol altre nomenament del qual pretenguen fer valdre els servicis prestats segons el barem.
d) Un certificat dels servicis prestats, que expresse la categoria, expedit per la direcció de la institució que corresponga.
e) Els diplomes o certificats de cursos i altres mèrits recollits en el barem.
f) Els certificats o diplomes expedits o homologats per la Junta Qualificadora de Coneixements de Valencià.
g) Els concursants que es troben en situació de servici actiu o amb reserva de plaça han d'aportar, a més, una fotocòpia compulsada de la diligència de presa de possessió de l'última plaça exercida en propietat.
h) Els concursants en situació d'excedència han d'aportar, a més, una fotocòpia compulsada de la resolució d'excedència.
i) Els concursants en situació de reingrés al servici actiu amb caràcter provisional han d'aportar, a més, una fotocòpia compulsada de la resolució de reingrés al servici actiu amb caràcter provisional.
El còmput de temps dels servicis prestats a què es referix el barem finalitza el dia de la publicació d'esta convocatòria en el Diari Oficial de la Comunitat Valenciana. Tots els altres mèrits es tenen en compte fins a l'últim dia del termini de presentació de les sol·licituds.
La comissió de valoració, que només pot valorar la documentació ben acreditada i aportada dins del termini i de la forma escaient, pot demanar-ne qualsevol aclariment. Quan el requeriment no siga atés no serà valorat el mèrit corresponent. La comissió de valoració pot també sol·licitar als aspirants una còpia traduïda dels documents presentats quan estiguen redactats en idiomes diferents dels oficials a la Comunitat Valenciana.
Es desestimen, sense cap més tràmit, els documents que contenen alguna esmena, ratllada o raspadura, si no està salvada amb una signatura.
Si, en qualsevol moment del procés del concurs, arriba a coneixement de la comissió de valoració que algun dels aspirants no té tots els requisits exigits, ha de requerir-li'n l'acreditació. Si no l'acredita en el termini dels deu dies hàbils següents a la notificació del requeriment, la comissió de valoració ha de fer una proposta d'exclusió de l'aspirant al director general de Recursos Humans, el qual, després de les verificacions oportunes, ha de dictar una resolució motivada que excloga l'aspirant del concurs. Es pot impugnar esta resolució de la forma establida en la base 9.
5. Comissió de valoració
La comissió de valoració és l'òrgan col·legiat que té com a missió l'avaluació dels mèrits del personal concursant i, en general, l'execució d'esta convocatòria. L'he de resoldre d'acord amb el que disposen la convocatòria i la resta de normes que s'apliquen. Les resolucions de la comissió de valoració vinculen la comissió mateixa i l'administració.
La comissió de valoració té la consideració d'òrgan col·legiat de l'administració i, com a tal, està sotmesa a les normes que conté la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i a més els membres estan sotmesos a les causes d'abstenció i recusació previstes en esta llei. Els nomena el director general de Recursos Humans, d'acord amb la competència per a la qual el delega l'article 1.2.q de la Resolució de 18 de gener de 2006, del director gerent de l'Agència Valenciana de Salut, per la qual delega per a competències en matèria de personal.
Els integrants de la comissió de valoració, el nombre dels quals ha de ser, com a mínim, de cinc membres, inclosos president i secretari, han de ser personal fix de les administracions públiques, que pertanga a un grup de titulació igual o superior a la requerida per als llocs de treball convocats, i la meitat més un dels membres, almenys, ha de tindre una titulació corresponent a l'àrea de coneixement dels llocs convocats.
Formen part de la comissió de valoració dos representants proposats per les organitzacions sindicals que tenen representació en la Mesa Sectorial de Sanitat, per sorteig entre elles. Estos representants han de tindre el requisits que establix el paràgraf anterior.
6. Resolució del concurs
Les places s'adjudiquen als concursants d'acord amb l'orde de puntuació, segons el barem de mèrits que figura com a annex II d'esta convocatòria i segons l'orde de prioritat de les destinacions sol·licitades.
Acabat el termini de presentació de les sol·licituds, a la vista de les places sol·licitades i dels mèrits acreditats pels concursants, la comissió de valoració ha d'aprovar la resolució provisional del concurs, que s'ha de fer pública en el Diari Oficial de la Comunitat Valenciana. Ha de figurar en esta resolució, si és el cas, el personal exclòs, amb la indicació de la causa d'exclusió.
Les persones interessades disposen del termini de quinze dies hàbils comptador des de l'endemà d'esta publicació per a formular reclamacions contra la resolució provisional.
Les reclamacions formulades contra la resolució provisional es rebutgen o s'admeten per mitjà de la resolució definitiva, que ha d'aprovar el director general de Recursos Humans i s'ha de publicar en el Diari Oficial de la Comunitat Valenciana.
La publicació de la resolució definitiva servix de notificació a les persones interessades. Des d'esta publicació comencen els terminis establits perquè els organismes afectats efectuen les actuacions administratives que pertoquen.
No es pot renunciar a les destinacions adjudicades, llevat que la renúncia estiga motivada per l'obtenció d'una plaça per la resolució d'un procediment de mobilitat voluntària convocat per una altra administració pública.
7. Presa de possessió
Els concursants que obtinguen una plaça han de cessar en la seua plaça bàsica dins dels tres dies següents a la publicació de la resolució definitiva.
La presa de possessió de la nova plaça s'ha d'efectuar dins dels tres dies següents al cessament, si la plaça és de la mateixa localitat en què exercixen; en el termini de cinc dies, si és de distinta localitat i del mateix departament de salut o d'un de limítrof; en el termini de deu dies si pertany a una localitat diferent i un departament no limítrof, o en el termini d'un mes, si pertany a un altre servici de salut.
En el cas que l'adjudicació de plaça comporte el reingrés al servici actiu, el termini de la presa de possessió és d'un mes comptador des de la publicació de la resolució definitiva del concurs.
El termini de la presa de possessió s'inicia quan finalitze el permís o llicència que, si és el cas, haja sigut concedit a la persona interessada, llevat que per causes justificades s'acorde suspendre'l.
Llevat del cas que la resolució del concurs implique el reingrés al servici actiu, el termini de presa de possessió i, si és el cas, la pròrroga, té la consideració de servici actiu, i se'n perceben els havers amb càrrec a la plaça de destinació.
S'entén que sol·licita l'excedència voluntària per interés particular com a personal estatutari, i se'l declara en esta situació, qui no s'incorpore a la destinació obtinguda com a conseqüència de la resolució del concurs de trasllats dins dels terminis establits o de les pròrrogues que se'n faça legalment o reglamentàriament. No obstant això, si hi ha causes prou justificades, apreciades així després d'haver escoltat la persona interessada, es pot deixar sense efecte esta situació. En este cas, la persona interessada ha d'incorporar-se a la nova destinació tan prompte com desapareguen les causes que en el seu moment ho hagen impedit.
Els concursants que no obtinguen plaça en este concurs es mantenen en la situació i la destinació que tenen, llevat dels reingressats provisionals que, sempre que hagen sol·licitat totes les places convocades de la seua mateixa modalitat en el seu departament de salut, poden optar per obtindre una nova destinació provisional en alguna de les places que queden vacants una vegada resolt el concurs, o per passar a la situació d'excedència voluntària. No obstant això, estos concursants en situació de reingrés provisional poden també sol·licitar, a més de les del seu propi departament, qualsevol altra de les oferides i en l'orde que estimen oportú. Si una persona en esta situació no hi participa, o no resulta adjudicatària, no havent sol·licitat totes les places convocades de la seua mateixa modalitat en el seu departament de salut, se l'ha de declarar d'ofici en situació d'excedència voluntària, i hi ha de romandre almenys dos anys abans de poder sol·licitar una altra vegada el reingrés provisional o per a participar en un concurs de trasllats posterior.
8. Publicitat
Excepte en els casos en què expressament es determine el contrari, les publicacions de les actuacions relatives a la convocatòria es fan en el tauler d'anuncis de la seu central de la Conselleria de Sanitat i els terminis corresponents compten a partir de la data de la diligència d'exposició en el tauler d'anuncis de l'acte en qüestió. No obstant això, i només com a informació als concursants, se n'han d'enviar còpies a les direccions territorials de la Conselleria de Sanitat a Alacant, Castelló i València i a la Gerència d'Alcoi, i s'ha de publicar en la pàgina web de la conselleria de Sanitat (www.san.gva.es). La comissió de valoració pot determinar la conveniència d'utilitzar altres mitjans només com a informació.
9. Recursos
Esta convocatòria, les bases i tots els actes administratius que dicte en el procés el director general de Recursos Humans els poden impugnar les persones interessades per mitjà de la interposició d'un recurs contenciós administratiu davant del Jutjat Contenciós Administratiu de la ciutat de València, en el termini de dos mesos, comptador a partir de la publicació de l'acte recorregut, d'acord amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i també els articles 14.2 i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I potestativament poden interposar-hi un recurs de reposició, en el termini d'un mes, d'acord amb els articles 116 i 117 de la Llei 30/1992, tot això sense perjuí que hom utilitze qualsevol altre recurs que estime convenient per al seu dret.
València, 30 de setembre de 2009.- El director general de Recursos Humans: José Cano Pascual.
ANNEX I
Places
Odontòleg
Centre de Salut de València - Serradora 1 1
Centre d'Odontologia de Manises 1
Centre d'Odontologia de València - Salvador Allende 1
Centre d'Odontologia de València - Sant Isidre 1
Centre d'Odontologia d'Almoradí 1
Total 5
ANNEX II
Barem de mèrits
(Orde de 12 de febrer de 2007)
1. Valoració del treball exercit en institucions sanitàries del Sistema Nacional de Salut o en altres Administracions Públiques, fins a un màxim de 42 punts
Es valoren els servicis prestats en institucions sanitàries del Sistema Nacional de Salut gestionades directament o indirectament d'acord amb el que establix la Llei 15/1997, de 25 d'abril, o en altres administracions públiques, incloses les de la Unió Europea o, si és el cas, en institucions acreditades per a la formació de l'especialitat de què es tracte, o en institucions sanitàries d'un país estranger, segons un conveni o acords d'assistència sanitària amb el país, si esta prestació l'ha autoritzada expressament el Ministeri de Sanitat i Consum a la persona interessada.
1.1 Per cada mes complet de servicis prestats en la mateixa categoria i especialitat 0,20 punts
1.2 Per cada mes complet de servicis prestats en una categoria o especialitat diferent 0,10 punts
Es valoren totes les situacions de servici actiu, servicis especials i, a més, la situació d'excedència per atenció de fills i la situació d'excedència per atenció d'altres familiars emparada per la Llei 39/1999, per a promoure la conciliació de la vida familiar i laboral de les persones treballadores, i també les reduccions de jornada protegides per la llei.
En l'apartat 1.1 no es valora el període de treball exercit com a millora d'ocupació en una categoria i especialitat diferent.
En l'apartat 1.1 es considera com a treball exercit en la mateixa categoria i especialitat en què es concursa el corresponent al lloc de treball d'origen quan s'accedisca des d'este lloc a llocs de direcció o assimilats, i també quan el treballador siga declarat en la situació de servicis especials d'acord amb l'article 64 de l'Estatut Marc.
A personal nomenat per a guàrdies o per a fer atenció continuada, se li computa un mes treballat per cada 130 hores, o la part que corresponga proporcionalment. Si dins d'un mes natural ha fet més de 130 hores, només es pot valorar per un mes, i l'excés d'hores efectuat no es pot aplicar per al còmput de servicis prestats establits en la regla anterior.
1.3 Per cada mes complet de servicis prestats de caràcter assistencial o de coordinació i direcció en programes de cooperació internacional segons convenis o acords organitzats o autoritzats per l'administració Pública: 0,20 punts
2. Valoració del grau de carrera o desenrotllament professional, fins a un màxim de 8 punts
El grau reconegut en la carrera professional o, si és el cas, en el desenrotllament professional, es valora d'acord amb l'escala següent. Es puntua exclusivament el grau més alt reconegut en la categoria en què es concursa:
Grau G-1 2 punts
Grau G-2 4 punts
Grau G-3 6 punts
Grau G-4 8 punts
3. Valoració del temps de pertinença en propietat a la categoria i especialitat en què es concursa, fins a un màxim de 20 punts
Per cada any complet amb plaça en propietat en la categoria i especialitat en què es concursa: 1 punt
Es té en compte el temps treballat des que s'obté la plaça en propietat de la categoria i especialitat de què es tracte, incloses totes les situacions de servici actiu, inclòs el reingrés provisional, en la categoria i especialitat en què es concursa, i les situacions administratives que comporten la reserva de la plaça i les situacions d'excedència que donen dret al còmput del temps per a l'antiguitat i les reduccions de jornada protegides per la llei.
Les integracions es computen des que es va obtindre la plaça en propietat i no des de la resolució de la integració.
4. Valoració del temps en la mateixa destinació definitiva en el centre i en la categoria i l'especialitat des de la qual es concursa, fins a un màxim de 10 punts
4.1 Per cinc anys complets 5 punts
4.2 Per cada any addicional complet 1 punt
Per a poder puntuar en este apartat, el concursant ha d'haver completat cinc anys ininterromputs, immediatament anteriors a la convocatòria, en el centre on té la plaça en propietat i en la seua categoria i especialitat.
Es valoren com a permanència totes les situacions administratives que comporten la reserva de la plaça, d'acord amb el que establix l'article 64 de l'Estatut Marc, i les situacions d'excedència que donen dret al còmput del temps per a l'antiguitat i les reduccions de jornada protegides per la llei.
Es valora el temps de treball en què la persona interessada ha exercit el seu lloc de treball en el centre i la categoria i especialitat des de la qual concursa, amb la plaça en propietat.
5. Valoració de cursos de formació relacionats amb la categoria en què es concursa, impartits, reconeguts o homologats per universitats o organismes competents per a la formació de personal sanitari, llevat del personal facultatiu, i altres mèrits valorables fins a un màxim de 15 punts
En cap cas es puntuen en este epígraf els cursos de valencià i d'idiomes, ni els cursos pertanyents a una carrera universitària, els cursos de doctorat i els diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa de les places que s'ocupen.
Així mateix, i en el supòsit de cursos impartits, es valoren per una sola vegada, i no són susceptibles de ser valorades edicions successives del mateix curs.
5.1 Es valoren els cursos de formació i perfeccionament relacionats directament amb la categoria en què es concursa, de duració igual o superior a 10 hores, que hagen sigut cursats per la persona interessada, d'acord amb l'escala següent, fins a un màxim de 7 punts:
De 100 o més hores de duració 2,00 punts
De 75 o més hores de duració 1,50 punts
De 50 o més hores de duració 1,00 punt
De 25 o més hores de duració 0,50 punts
De 15 o més hores de duració 0,20 punts
De 10 o més hores de duració 0,10 punts
5.2 La resta de cursos de formació i perfeccionament relacionats amb la formació dels empleats públics, de caràcter genèric, de duració igual o superior a 10 hores, que hagen sigut cursats per la persona interessada, es valoren d'acord amb l'escala següent, fins a un màxim de 3 punts:
De 100 o més hores de duració 2,00 punts
De 75 o més hores de duració 1,50 punts
De 50 o més hores de duració 1,00 punt
De 25 o més hores de duració 0,50 punts
De 15 o més hores de duració 0,20 punts
De 10 o més hores de duració 0,10 punts
5.3 Per impartir cursos de formació dels especificats en els apartats 5.1 i 5.2, fins a un màxim d'1 punt.
Per cada 10 hores 0,10 punts
Es consideren cursos de caràcter genèric els relacionats amb informàtica, estadística, prevenció de riscos laborals, ordenació, planificació i gestió sanitària i la resta que siguen de naturalesa semblant que incidisquen en la formació general dels empleats públics, llevat que l'aspirant pertanga a una categoria en què els cursos hagen de valorar-se com a relacionats directament.
5.4 Professor associat en ciències de la salut en hospitals que tinguen un conveni específic amb una universitat i un programa de docència pregraduada, fins a un màxim de 2 punts.
Per cada curs acadèmic complet 0,50 punts
5.5 Per formar part de comissions clíniques de control de qualitat acreditades en institucions sanitàries públiques, amb la certificació estesa pel director de la comissió, fins a un màxim d'1 punt.
Per cada 12 mesos 0,25 punts
5.6 Per activitats com a tutor de residents, aprofitament de beques d'estudi o investigació, i també per tindre altres mèrits o haver fet activitats rellevants relacionades amb la categoria i no previstes en els apartats anteriors, fins a un màxim d'1 punt.
5.7 Per haver fet treballs científics i d'investigació, d'acord amb la taula de càlcul següent, fins a un màxim de 4 punts:
Nacional Internacional
Publicacions 0,5 1
Capítols de llibres 0,7 1,4
Llibres 1 2
Es valoren els treballs científics i d'investigació que hagen sigut publicats en llibres o revistes prestigiosos en l'àmbit de la categoria en què es concursa, apreciats per la comissió de valoració. En tots els casos, els llibres i les publicacions han de tindre l'ISBN o ISSN, respectivament, que els acredite, i els treballs només es poden valorar una vegada. Només són objecte de valoració els tres primers autors consignats en la publicació.
6. Valoració dels coneixements de valencià, fins a un màxim de 5 punts
Els coneixements de valencià es valoren d'acord amb la possessió del certificat expedit o homologat per la Junta Qualificadora de Coneixements de Valencià, segons l'escala següent:
Certificat de coneixements orals 2 punts
Certificat de grau elemental 3 punts
Certificat de grau mitjà 4 punts
Certificat de grau superior 5 punts
La valoració dels coneixements de valencià s'efectua puntuant exclusivament el nivell més alt obtingut. Només es valoren els certificats expedits per la Junta Qualificadora de Coneixements de Valencià. No és suficient la justificació simple d'haver participat en les proves, sinó que s'han d'haver superat dins del termini de presentació d'instàncies. Per a això, s'han de tindre en compte les homologacions i convalidacions previstes en l'Orde de 16 d'agost de 1994, de la Conselleria de Cultura, Educació i Ciència, i les modificacions posteriors.
7. Criteri de desempat en igualtat de puntuació
En el cas d'igualtat en la puntuació total del barem, es resol a favor de l'aspirant amb més puntuació en l'epígraf de valoració del treball fet en institucions sanitàries del Sistema Nacional de Salut o d'altres administracions públiques. Si persistix la igualtat, se seguix la mateixa pauta respecte als epígrafs següents, si fóra necessari, i en eixe mateix orde. Si la igualtat es manté, s'adjudica la plaça a l'aspirant de major edat.